ก.ล.ต. สั่ง Zipmex แจงทรัพย์สินลูกค้า เปิดระบบซื้อขาย-ฝากถอน
ก.ล.ต. สั่ง Zipmex ชี้แจงข้อมูลเพิ่มเติมเกี่ยวกับทรัพย์สินของลูกค้า พร้อมทั้งให้เปิดระบบการซื้อขายและระบบฝากถอนทรัพย์สินตามปกติ
ก.ล.ต. สั่ง Zipmex ชี้แจงข้อมูลเพิ่มเติมเกี่ยวกับทรัพย์สินของลูกค้า พร้อมทั้งให้เปิดระบบการซื้อขายและระบบฝากถอนทรัพย์สินตามปกติ
21 ก.ค. 2565

ผู้สื่อข่าวรายงานว่า ตามที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีหนังสือลงวันที่ 20 กรกฎาคม 2565 ให้ บริษัท ซิปเม็กซ์ จำกัด (Zipmex) ชี้แจงเกี่ยวกับข่าวในสื่อสังคมออนไลน์ ที่บริษัทมีการประกาศระงับการถอนเงินบาทและสินทรัพย์ดิจิทัล ผ่านเพจเฟซบุ๊กของบริษัทนั้น Zipmex ได้ชี้แจงมาแล้วเมื่อวันที่ 21 กรกฎาคม 2565
ทั้งนี้เนื่องจากข้อมูลที่ได้รับยังขาดสาระสำคัญประกอบการพิจารณา ก.ล.ต. จึงมีหนังสือให้ Zipmex ชี้แจงรายละเอียดของเหตุการณ์อย่างครบถ้วน ซึ่งรวมถึงทรัพย์สินของลูกค้าที่อยู่ภายใต้การดูแล และให้แสดงหลักฐานการนำสินทรัพย์ดิจิทัลของลูกค้าที่ฝากไว้ในโปรแกรม ZipUp ไปลงทุนในแพลตฟอร์มต่างๆ โดยเฉพาะ Celsius และ Babel Finance พร้อมทั้งให้บริษัทเปิดให้บริการระบบการซื้อขายและระบบฝากถอนทรัพย์สินที่เกี่ยวข้องกับการให้บริการศูนย์ซื้อขายตามปกติ และจัดให้มีระบบการให้บริการติดต่อลูกค้าและจัดการเรื่องร้องเรียนได้อย่างเพียง พอมีประสิทธิภาพ
อนึ่งก่อนหน้านี้ บริษัท ซิปเม็กซ์ (ประเทศไทย) จำกัด (Zipmex) ได้เปิดเผยคำชี้แจงอย่างเป็นทางการต่อกรณีประกาศ ระงับการเพิกถอนเงินบาท และคริปโทฯ เนื่องจากปัญหาความผันผวนของตลาด ในวันที่ 20 กรกฎาคมที่ผ่านมา
โดยจากสถานการณ์ต่างๆ ที่เกิดขึ้นในอุตสาหกรรมสินทรัพย์ดิจิทัล Zipmex ได้มีการปรับแผนการเงินของบริษัทให้รัดกุม และได้มีการถอนเงินทุนและสินทรัพย์ส่วนใหญ่ของบริษัทที่เคยฝากไว้กับคู่ค้าทางธุรกิจออกมา ทางบริษัทขอให้มั่นใจว่าสถานการณ์ดังกล่าวไม่ได้ส่งผลกระทบต่อการดำเนินงานของบริษัท และบริษัทจะสามารถแก้ปัญหาดังกล่าวได้ในเร็ววัน
ในโอกาสนี้ Zipmex ได้เปิดเผยตัวเลขการฝากระหว่าง Zipmex และพันธมิตรทางธุรกิจ ซึ่งตัวเลขล่าสุด ณ วันที่ 21 กรกฎาคม 2565 ดังต่อไปนี้ ฝากกับ Babel ที่ 48 ล้านดอลลาร์สหรัฐ และฝากกับ Celsius ที่ 5 ล้านดอลลาร์สหรัฐ คิดเป็นมูลค่ารวมประมาณ 53 ล้านดอลลาร์สหรัฐ
การแก้ไขสถานการณ์ขณะนี้ Zipmex ได้หารือกับทาง Babel อย่างต่อเนื่องเพื่อเร่งแก้ไขปัญหาดังกล่าว และบริษัทอยู่ระหว่างการประเมินทางเลือกตามสถานการณ์ โดยทั้งสองฝ่ายยังคงมุ่งมั่นที่จะแก้ไขสถานการณ์นี้โดยเร็วที่สุด
สำหรับการลงทุนใน Celsius  บริษัทได้รับผลกระทบเพียงส่วนน้อยจากเหตุการณ์ที่เกิดขึ้น และทางบริษัทตั้งใจจะนำเงินทุนของบริษัทมาใช้ในการจัดการความเสียหายส่วนนี้ รวมถึงบริษัทยังคงมีการหารือร่วมกับทาง Celsius อย่างใกล้ชิด เพื่อแก้ไขสถานการณ์ดังกล่าวอย่างเร่งด่วน
นอกจากนั้น Zipmex ยังระบุว่า บริษัทกำลังดำเนินการในทุกๆ ช่องทาง รวมถึงการระดมทุน การดำเนินการตามกฎหมาย หรือการปรับเปลี่ยนโครงสร้างใหม่ โดยยังคงยืนยันว่าเหตุการณ์ดังกล่าวไม่ส่งผลกระทบกับบริการ Trade Wallet แต่อย่างใด และยังคงเปิดให้บริการต่อไปตามปกติ ซึ่งบริการนี้รวมถึงการฝากและถอนสินทรัพย์ดิจิทัลบนแพลตฟอร์มของ Zipmex
ส่วนบริการ ZipUp+ ซึ่งถูกระงับการให้บริการเป็นการชั่วคราวในขณะนี้ บริษัทกำลังดำเนินการแก้ไขอย่างเร่งด่วน เพื่อให้บริการการโอนของ Z Wallet กลับมาใช้งานได้เป็นปกติโดยเร็วที่สุด และบริษัทได้มีการเข้าหารือกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อย่างใกล้ชิด